Minki, SA se pin-up girl
JY LEES NOU Minki, SA se pin-up girl
Minki van der Westhuizen dink sy is die gelukkigste meisie op aarde. Hoekom? Sy het met Marguerite van Wyk gesels oor drome, geloof, skoonheid, haar Pieter, Robbie Williams en seks voor die huwelik
Sy boer op SA kunstefeeste. Haar nuwe liefde is die gewilde Afrikaanse sanger Pieter Smith. Iemand wat sy as “’n ware heer“ beskryf. “Hy soen heerlik. Elke dag voel soos Valentynsdag of my verjaardag. Ek voel soos ’n prinses. En hy bring vir my die lekkerste ontbyt in die bed. Sy oë is vriendelik, oop en warm. Ons deel ’n passie vir musiek - ou musiek soos die Beatles en natuurlik Afrikaanse musiek. Ek het hom nie gekies omdat hy bekend is nie, maar omdat hy op my pad gekom het.
Sy skree haar stem hees vir sangers soos Dozi en Theuns, Kurt, Juanita-Scarumba-du Plessis - en natuurlik Pieter Smith. Tydens SARIE se modesessie kry ek die tweede keer met haar te doen. Haar ma is ’n stylvolle Afrikaanse korthaar-weergawe van Sharon Stone, en kom saam na die “produksie”. Ons eerste kennismaking was op haar 21ste verjaardag, 26 Februarie verlede jaar, in die bekende Rhodes House-klub in Queen Victoriastraat in die Tuine. Daar waar bloubloed-prinsies en ander celebs uithang in die Kaap.
Minki wil eendag ’n TV-aanbieder wees. “Ek lees gereeld koerant, hou van biografieë - boeke wat my inspireer. Onlangs het ek Die doelgerigte lewe deur Rick Warren gelees. Die Here hét ’n plan met my . . .” Sy droom daarvan om op dertig ma te wees met ’n paar kindertjies aan die sy. Dalk ’n boetiek te hê, want sy is mál oor klere. Nie onderklere nie, maar klére laat haar tiek. Veral jeans, mooi, vroulike bloese en stiletto’s, hoewel sy meestal bedags lae hakke dra.
"Dit was ’n hoogtepunt in my lewe, maar ek bly maar net ou Minki wat hou van my pa se braaivleis en om saam met my familie Kersfees te hou by Strandfontein aan die Weskus, om draairoomys te eet by Bloubergstrand of my ma se huiskos te eet. Die rugbyspeler Bob Skinstad was my held op skool . . . Snaaks hoe die lewe werk.”